જોકે સ્ત્રીઓને ખુશ રાખવી હોય તો હંમેશાં એમને ઓછી ઉંમરની જ કહેવી. સંબંધ બગડે નહીં ને જ્યારે મળે ત્યારે સ્માઈલોના સ્માઈલો છલકાવાની ગૅરંટી ! છેલ્લે જોયાં હોય ત્યારે ને અત્યારે તબિયતમાં આસમાન-જમીનનો એટલે કે તનબદન, ટનબદનના રૂપમાં ફેરવાયું હોય ત્યારે પણ ભૂલમાંય બોલાઈ ન જાય તેનું ધ્યાન રાખવું કે, ‘અરેરે ! તમારી તો ખાસ્સી તબિયત વધી ગઈ ! કેવાં હતાં ને કેવાં થઈ ગયાં ! કેમ કરતાં આટલો મોટો (!) ફેરફાર ?’ જો બોલવામાં મોડું કર્યું અને કદાચ એ પોતે જ ક્ષોભના માર્યા પૂછી બેસે કે, ‘મારી તબિયત બૌ વધી ગઈ નહીં ? મારી પડોશણ કરતાં હું જાડી લાગું છું ને ?’ ત્યારે તમારો જવાબ શું હોવો જોઈએ ? ‘ના…રે ! કોણે કહ્યું ? જરા….ય લાગતાં નથી. તમારી હાઈટ પ્રમાણે તો આટલી બોડી (!) હોવી જ જોઈએ. પછી સાવ મરિયલ પણ કાંઈ શોભે નહીં. ના. ના. બરાબર છે. આટલી તબિયત જ બરાબર છે. સરસ લાગે છે. પણ હવે (!) ધ્યાન રાખજો. હવે વધવી ન જોઈએ.’ (આડકતરો ઈશારો તો કરી જ દેવો.)